ΑΠΌΦΑΣΗ ΤΗΣ ΕΠΙΤΡΟΠΉΣ της 30ής Μαρτίου 2009 για την παράταση της κοινοτικής περιορισμένης αναγνώρισης του Ελληνικού Νηογνώμονα (ΕΝ) [κοινοποιηθείσα υπό τον αριθμό Ε(2009) 2130] (Το κείμενο στην ελληνική γλώσσα είναι το μόνο αυθεντικό) (2009/354/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 94/57/ΕΚ του Συμβουλίου, της 22ας Νοεμβρίου 1994, σχετικά με τους κοινούς κανόνες και πρότυπα για τους οργανισμούς επιθεώρησης και εξέτασης πλοίων και για τις συναφείς δραστηριότητες των ναυτικών αρχών (1), και ιδίως το άρθρο 4 παράγραφος 3, την επιστολή των ελληνικών αρχών της 6ης Ιουνίου 2008, με την οποία ζητείται παράταση της περιορισμένης αναγνώρισης του Ελληνικού Νηογνώμονα (ΕΝ) με βάση το άρθρο 4 παράγραφος 3 της οδηγίας 94/57/ΕΚ, τις επιστολές των ελληνικών αρχών της 28ης Ιανουαρίου και της 12ης Φεβρουαρίου 2009, με τις οποίες επιβεβαιώνεται το αίτημα που προαναφέρθηκε, Εκτιμώντας τα ακόλουθα: (1) Η περιορισμένη αναγνώριση βάσει του άρθρου 4 παράγραφος 2 της οδηγίας 94/57/ΕΚ αποτελεί αναγνώριση που παρέχεται σε οργανισμούς γνωστούς ως νηογνώμονες, οι οποίοι πληρούν όλα τα κριτήρια, εκτός από εκείνα που αναφέρονται στις παραγράφους 2 και 3 του τμήματος Α «Γενικά» του παραρτήματος, η οποία όμως παραμένει περιορισμένη στη χρονική της έκταση και στο πεδίο εφαρμογής της, ούτως ώστε οι ενδιαφερόμενοι οργανισμοί να αποκτήσουν περαιτέρω πείρα. (2) Σύμφωνα με το άρθρο 4 παράγραφος 3 της οδηγίας 94/57/ΕΚ, κατά τη λήψη απόφασης σχετικά με την παράταση της αναγνώρισης, δεν λαμβάνονται υπόψη τα κριτήρια που αναφέρονται στις παραγράφους 2 και 3 του τμήματος Α του παραρτήματος, λαμβάνονται όμως υπόψη οι επιδόσεις του οργανισμού από άποψη ασφάλειας και πρόληψης της ρύπανσης, που αναφέρονται στο άρθρο 9 παράγραφος 2 της εν λόγω οδηγίας. Ενδεχόμενη απόφαση παράτασης της περιορισμένης αναγνώρισης προσδιορίζει τους τυχόν όρους υπό τους οποίους χορηγείται η εν λόγω παράταση. (3) Σύμφωνα με το αίτημα των ελληνικών αρχών, η Επιτροπή στις 22 Απριλίου 1998 χορήγησε με την απόφαση 98/295/ΕΚ (2) περιορισμένη αναγνώριση στον Ελληνικό Νηογνώμονα διάρκειας τριών ετών τα αποτελέσματα της αναγνώρισης αυτής περιορίζονταν στην Ελλάδα. Μετά τη λήξη της αναγνώρισης και κατόπιν αίτησης των ελληνικών αρχών, χορηγήθηκε νέα περιορισμένη αναγνώριση με την απόφαση 2001/890/ΕΚ της Επιτροπής (3), για δεύτερη περίοδο τριών ετών, της οποίας τα αποτελέσματα περιορίζονταν και πάλι στην Ελλάδα. Η αναγνώριση του οργανισμού παρατάθηκε με την απόφαση 2005/623/ΕΚ της Επιτροπής (4), στις 3 Αυγούστου 2005, για τρίτη περίοδο τριών ετών, τα αποτελέσματα της οποίας περιορίζονταν στην Ελλάδα και την Κύπρο, με βάση αίτημα των ελληνικών και των κυπριακών αρχών. Κατόπιν αίτησης των αρχών της Μάλτας, η αναγνώριση επεκτάθηκε στη συνέχεια στη Μάλτα το 2006 με την απόφαση 2006/382/ΕΚ της Επιτροπής (5), στις 22 Μαΐου 2006, με ίδια ημερομηνία λήξης. (4) Η περιορισμένη αναγνώριση του Ελληνικού Νηογνώμονα έληξε στις 3 Αυγούστου 2008. (5) Η Επιτροπή αξιολόγησε τον Ελληνικό Νηογνώμονα σύμφωνα με το άρθρο 11 παράγραφος 3 της οδηγίας 94/57/ΕΚ. Η αξιολόγηση βασίσθηκε στα αποτελέσματα τεσσάρων επιθεωρήσεων εξακρίβωσης που πραγματοποιήθηκαν το 2006 και το 2007 από πραγματογνώμονες του Ευρωπαϊκού Οργανισμού για την Ασφάλεια στη Θάλασσα (στο εξής «EMSA») σύμφωνα με το άρθρο 2 στοιχείο β) σημείο iii) του κανονισμού (ΕΚ) αριθ. 1406/2002 του Ευρωπαϊκού Κοινοβουλίου και του Συμβουλίου (6). Οι αρχές της Κύπρου, της Ελλάδας και της Μάλτας κλήθηκαν να λάβουν μέρος στην αξιολόγηση· έτσι, οι εν λόγω αρχές έλαβαν μέρος στην επιθεώρηση που πραγματοποιήθηκε στην έδρα του οργανισμού τον Σεπτέμβριο του 2006. (6) Κατά την αξιολόγηση, αφού λήφθηκαν υπόψη οι παρατηρήσεις του οργανισμού, επιβεβαιώθηκε σημαντικός αριθμός περιπτώσεων μη συμμόρφωσης με τα κριτήρια που καθορίζει η οδηγία 94/57/ΕΚ, οι οποίες επηρεάζουν σοβαρά τα κύρια συστήματα και μηχανισμούς ελέγχου του οργανισμού. Τα συμπεράσματα αυτά κοινοποιήθηκαν στις τρεις ενδιαφερόμενες αρχές, οι οποίες δεν διατύπωσαν παρατηρήσεις, καθώς και στον οργανισμό. (7) Μετά την κοινοποίηση των συμπερασμάτων, ο Ελληνικός Νηογνώμονας κατάρτισε σχέδιο διορθωτικών μέτρων. (8) Κατ’ αίτηση των ελληνικών αρχών, πραγματοποιήθηκε νέα αξιολόγηση του οργανισμού με βάση δύο επιθεωρήσεις εξακρίβωσης που διενήργησε ο EMSA από τις 12 έως τις 20 Νοεμβρίου 2008. (9) Παρά το γεγονός ότι κατά την επαναξιολόγηση διαπιστώθηκε περιορισμένη βελτίωση, κατέστη δυνατόν να άρει η Επιτροπή μόνον ένα σημείο μη συμμόρφωσης από εκείνα που είχαν εντοπισθεί προηγουμένως. Σοβαρές ελλείψεις παραμένουν λοιπόν όσον αφορά, μεταξύ άλλων, την ποιότητα και τη διατήρηση των κανόνων του οργανισμού, τα συστήματα του οργανισμού για την εκπαίδευση και την παρακολούθηση των επιθεωρητών, την τήρηση τόσο των απαιτήσεων βάσει του νόμου όσο και των κανόνων και των διαδικασιών του ίδιου του οργανισμού, την αποδοχή νέων πλοίων στο μητρώο του οργανισμού, τη χρήση μη αποκλειστικών επιθεωρητών, καθώς και τα μέτρα που λήφθηκαν μετά από απαγόρευση του απόπλου πλοίων από τις αρχές ελέγχου του κράτους του λιμένα για λόγους συνδεόμενους με τα πιστοποιητικά που εξέδωσε ο οργανισμός για τα πλοία αυτά. Η επαναξιολόγηση του Ελληνικού Νηογνώμονα δεν επέτρεψε στην Επιτροπή να βεβαιωθεί ότι ο οργανισμός έχει μέχρι τώρα εντοπίσει και αντιμετωπίσει τις βασικές αιτίες των ελλείψεων που διαπιστώθηκαν κατά την προηγούμενη αξιολόγηση, ούτε και την περίπτωση επανάληψής τους· και η Επιτροπή αξιολόγησε και πραγματεύθηκε την επικινδυνότητα του στόλου που έχει στο μητρώο του, συνεπεία των ελλείψεων αυτών. (10) Εφόσον δεν υπάρχει κοινοτική αναγνώριση, δεν επιτρέπεται στα κράτη μέλη να αναθέσουν στον Ελληνικό Νηογνώμονα καθήκοντα εξέτασης και πιστοποίησης πλοίων με βάση τις διεθνείς συμβάσεις σύμφωνα με το άρθρο 3 παράγραφος 2 της οδηγίας 94/57/ΕΚ, ενόσω για την ταξινόμηση πλοίου από τον Ελληνικό Νηογνώμονα δεν πληρούνται πλέον οι απαιτήσεις του άρθρου 14 παράγραφος 1 της εν λόγω οδηγίας. Απαγορεύεται επίσης στα κράτη μέλη να επιτρέψουν στον Ελληνικό Νηογνώμονα να πραγματοποιεί επιθεωρήσεις σύμφωνα με το άρθρο 10 παράγραφος 5 της οδηγίας 98/18/ΕΚ του Συμβουλίου, της 17ης Μαρτίου 1998, για τους κανόνες και τα πρότυπα ασφαλείας για τα επιβατηγά πλοία (7), ενόσω για την ταξινόμηση πλοίου από τον ΕΝ δεν πληρούνται πλέον οι απαιτήσεις του άρθρου 6 παράγραφος 1 στοιχείο α) της εν λόγω οδηγίας. (11) Οι ελληνικές αρχές δήλωσαν ότι οι δημόσιες θαλάσσιες εσωτερικές επιβατικές μεταφορές στην Ελλάδα εξαρτώνται σε μεγάλο βαθμό από πλοία που διαθέτουν πιστοποιητικό κλάσης που έχει εκδώσει ο Ελληνικός Νηογνώμονας και ότι ο οργανισμός αυτός επιθεωρούσε μέχρι τώρα τα πλοία αυτά εξ ονόματος των ελληνικών αρχών. Λόγω της μη αναγνώρισης πλέον του Ελληνικού Νηογνώμονα, θα χρειασθεί αναγκαστικά η ταξινόμηση από άλλον αναγνωρισμένο οργανισμό του αντίστοιχου στόλου, καθώς θα λήξουν τα πιστοποιητικά που είχε εκδώσει στο παρελθόν ο Ελληνικός Νηογνώμονας, ταυτόχρονα δε, η εξέτασή του με βάση την οδηγία 98/18/ΕΚ πρέπει να μεταβιβασθεί είτε σε αυτούς τους οργανισμούς είτε στις ίδιες τις ελληνικές αρχές. Οι ελληνικές αρχές δήλωσαν ότι, με δεδομένη την ιδιαίτερη πολυπλοκότητα και τον μεγάλο αριθμό πλοίων που ενδεχομένως αφορά το θέμα, μπορεί να αποβεί χρονοβόρα, ακόμη και πολύμηνη, η ολοκλήρωση της διαδικασίας αυτής, κατά τη διάρκεια της οποίας τα αντίστοιχα πλοία δεν θα υπόκεινται σε επιθεώρηση και θα ανασταλεί ενδεχομένως η λειτουργία τους. Η κατάσταση αυτή εμπεριέχει τον κίνδυνο να καταρρεύσει η παροχή μιας δημόσιας υπηρεσίας ζωτικής σημασίας και συνιστά άμεση και σοβαρή απειλή κατά της ασφάλειας και της οικονομικής βιωσιμότητας του αντίστοιχου στόλου. (12) Για να αποφευχθεί το ενδεχόμενο αυτό, είναι αναγκαίο να αναγνωρισθεί και πάλι ο Ελληνικός Νηογνώμονας υπό χρηστούς διαρθρωτικούς και επιχειρησιακούς όρους, ώστε να εξασφαλισθεί ότι ο οργανισμός μπορεί να συνεχίσει να παρέχει υπηρεσίες πιστοποίησης και εξέτασης για τον στόλο που εξυπηρετεί τις εσωτερικές επιβατικές μεταφορές στην Ελλάδα με ασφάλεια και σε πλήρη συμμόρφωση με τις απαιτήσεις της οδηγίας 94/57/ΕΚ. Η εν λόγω αναγνώριση πρέπει να χορηγηθεί για περιορισμένο χρονικό διάστημα, ώστε να επιτραπεί στον στόλο και τις ελληνικές αρχές να προβούν στις αναγκαίες προπαρασκευαστικές ρυθμίσεις σε περίπτωση που δεν είναι δυνατόν να παραταθεί πλέον η αναγνώριση του οργανισμού στο τέλος αυτού του χρονικού διαστήματος. (13) Είναι αναγκαίο να εξασφαλισθεί ο εντοπισμός και η αντιμετώπιση των κινδύνων που οφείλονται σε ελλείψεις, όπως επίσης, εφόσον χρειασθεί, η εκ νέου επιθεώρηση των αντίστοιχων πλοίων. Πρέπει να δοθεί προσοχή στα πλοία υπό ελληνική σημαία που χρησιμοποιούνται στο διεθνές εμπόριο, για τα οποία, σύμφωνα με το άρθρο 3 της οδηγίας 94/57/ΕΚ, η παράταση αναγνώρισης του οργανισμού ενδέχεται να αποβεί επωφελής. (14) Οι ελληνικές αρχές έχουν δεσμευθεί να εντείνουν τις έκτακτες επιθεωρήσεις και ελέγχους πλοίων υπό ελληνική σημαία που χρησιμοποιούνται στις εσωτερικές μεταφορές στην Ελλάδα, τα οποία έχουν ταξινομηθεί και πιστοποιηθεί από τον Ελληνικό Νηογνώμονα, να διενεργούν αυστηρές επιθεωρήσεις. Οι εν λόγω επιθεωρήσεις πρέπει να πραγματοποιούνται τουλάχιστον μία φορά ανά τρίμηνο σε όλα τα αντίστοιχα πλοία, εξαιρουμένων των νεκρών περιόδων. (15) Με βάση τα δεδομένα που δημοσιεύθηκαν τελευταία με το μνημόνιο συνεννόησης των Παρισίων για τον έλεγχο των πλοίων από το κράτος του λιμένα, το οποίο αφορούσε τις επιθεωρήσεις που πραγματοποιούνται από τα μέρη που το υπέγραψαν το 2007, το ποσοστό απαγόρευσης απόπλου για λόγους συνδεόμενους με τα πιστοποιητικά που έχει εκδώσει ο Ελληνικός Νηογνώμονας παρέμεινε στο 1,88 % του συνολικού αριθμού επιθεωρήσεων, τη στιγμή που ο μέσος όρος για τους αναγνωρισμένους ήταν 0,35 %. (16) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής COSS που έχει συσταθεί βάσει του άρθρου 7 της οδηγίας 94/57/ΕΚ, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η κοινοτική αναγνώριση του Ελληνικού Νηογνώμονα παρατείνεται για περίοδο δέκα επτά μηνών από την έγκριση της παρούσας απόφασης, υπό τους όρους που παρατίθενται στο παράρτημα. Άρθρο 2 Τα αποτελέσματα της παρούσας απόφασης περιορίζονται στην Ελλάδα. Άρθρο 3 Η παρούσα απόφαση απευθύνεται στην Ελληνική Δημοκρατία. Βρυξέλλες, 30 Μαρτίου 2009.

[Source: multi_eurlex | Tokens: 9073]